Dacă aveţi diabet zaharat de tip 1 sau 2 trebuie să adoptaţi un stil de viaţă sănătos, recomandat oricărei persoane care se prezintă la cabinet pentru recomandări nutriţionale. Nu există aşa-zisă „dieta de diabet”, deoarece nici adultul sănătos nu ar trebui să consume în exces zahar sau cereale rafinate. Pentru pacientul de diabet, însă, acest stil de viaţă sănătos devine obligatoriu.
Orice tratament, oricât ar fi de performant, este sortit eşecului dacă nu este dublat de un stil de viaţă sănătos. Prin alimentaţie sănătoasă se înţelege, în primul rând, un aport caloric suficient (stabilit de medicul specialist), împărţit în 3 mese pe zi, plus/minus 2-3 gustări și un anumit aport de glucide (trebuie calculate în diabetul de tip 1 pentru ajustarea corespunzătoare a dozelor de insulină care se administrează la mese). Alimentaţia trebuie să fie variată, pentru a avea un aport suficient de macronutrienţi, vitamine, minerale și fibre alimentare.
Un stil de viaţă sănătos include și un program zilnic de activitate fizică, evitând însă hipoglicemiile sau accidentările. Somnul trebuie să fie odihnitor, 6-8 ore/noapte, nu haotic, deoarece conduce la dereglarea hormonală și afectarea bioritmului normal. Consumul de alcool trebuie să fie moderat (sau nul), întrucât există pericolul de creşterea riscul de hipoglicemie.